Chhiū

Chhiū (Hàn-jī: 樹) ia̍h chhiū-á (樹仔) chí bo̍k ê lūi, khah toā châng, sī to-nî-seng si̍t-bu̍t (perennial plant). Chhiū-á phēng toā-hūn ê si̍t-bu̍t oa̍h koh-khah kú, ū-ê chhiū-á ē-tàng kaù kah 100 kong-chhioh koân, oa̍h kúi-nā chheng nî. Chhiū-á iū-koh hun chò kiâu-bo̍k ham koàn-bo̍k, kiâu-bo̍k ê chhiū-sin chin hián-bêng, toā châng liáu-aū, tiāⁿ ē chhiau-koè 6 kong-chhioh koân, koh ū bêng-hián ê téng-íⁿ iu-sè (apical dominance). Ū-tang-sî-á khah toā châng ê si̍t-bu̍t mā hông kiò chò chhiū-á, pí-lūn kóng soaⁿ-toā-lâng.